Rietdans vir koning onwettig | Netwerk24
Deur Henry Pool, Silverton 04 Junie 2017 00:55
Henry Pool, Silverton, skryf:
Ek het met verbasing gelees dat die departement van kuns en kultuur glo die Zoeloekoning se planne goedgekeur het om teen ’n koste van bykans R1 miljard ’n plek te bou waar die rietdansgeleentheid gehou kan word.
Onthou: Dit is ’n gebeurtenis waar jong meisies, meestal minderjariges, naak of halfnaak voor “hul koning” moet dans. Ondanks talle pogings deur die koning se raadgewers om dit as ’n “kulturele” geleentheid uit te beeld, is dit vir almal duidelik dat dit niks van dié aard is nie.
In die dae van Jesus al was koning Herodes lief daarvoor om te kyk hoe Salomé kaal vir hom dans – en ons weet almal dat niks goeds daarvan gekom het nie. Mense wat in Christus glo, weet dat die bose sal floreer as goeie mans en vroue niks doen nie.
Trouens, ek sal so ver gaan as om te sê om minderjarige meisies aan te moedig om deel te neem aan so ’n geleentheid, hetsy vir die koning se plesier of as ’n soort toeristetrekpleister (soos die departement miskien glo dit is), is onwettig.
Ek is seker daar is geen uitsonderings op dié reël nie, nie eens vir ’n koning of ’n staatsdepar­tement nie.